**Ultima noapte**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tenebra morţii-n prag de toamnă

Îşi pregăteşte sarcofag

Şi frunze ruginii îndeamnă

La simfonii pe un drumeag,

Pe care viaţa mea înseamnă

Mai mult decât un pas pribeag.

Mă pregătesc de-un cancer veşnic

Al râului ce-a sfredelit,

Puternicindu-se temeinic

În miezurile de granit,

Sub luna sobră, ca un sfetnic

La-mpărăţii de mezolit.

Eu de pe-o margine pe alta

Am construit un pod de nuc,

Mi-am aruncat în ape dalta

Şi strălucea-ntr-un nor uituc,

Desprins de luciu-n care balta

Adăpostea un cuib de cuc.

Aud ecou de mocăniţă,

Venind agale dinspre munţi,

Aud şi râsul de fetiţă,

Născută din părinţi cărunţi

Şi-n inima de prepeliţă

Se mai sărută două punţi:

Pe una trece, în fanfare,

Secunda orei ce mă-ntrece,

Sfidând pendule, calendare,

Cu timpul ei atât de rece,

Pierzându-mă în fiecare...

Pe alta nimeni nu mai trece!

15 august-18 septembrie 2016, Constanţa